[{"text_idx": "#000000", "text": "Diffyg cyllidol Cymru o tua \u00a315bn yn 'fwlch sylweddol'"}, {"text_idx": "#000001", "text": "Roedd gan Gymru, i bob pwrpas, fwlch ariannol o bron i \u00a315bn y llynedd, yn o\u0302l ymchwil newydd."}, {"text_idx": "#000002", "text": "Dywedodd arbenigwyr bod Cymru wedi gwario \u00a338bn ym mlwyddyn ariannol 2014/15, ond dim ond \u00a323.4bn a godwyd mewn trethi."}, {"text_idx": "#000003", "text": "Mae'r diffyg ariannol yn cynrychioli 23.9% o faint yr economi Gymreig, neu GDP, gyda'r ffigwr ar gyfer y Deyrnas Unedig yn 4.9% a'r Alban tua 9.7%."}, {"text_idx": "#000005", "text": "Mae'r ffigyrau o adroddiad Gwariant a Refeniw Llywodraethol Cymru yn \"amlinellu maint yr her\" wrth i Lywodraeth Cymru baratoi at dderbyn rhagor o bwerau."}, {"text_idx": "#000006", "text": "Bydd y dreth stamp a'r dreth tirlenwi yn gyfrifoldeb i Fae Caerdydd o Ebrill 2018, ond mae treth cyngor a threthi busnes eisoes wedi eu datganoli."}, {"text_idx": "#000007", "text": "Er bod rheolaeth dros 10c yn y bunt o dreth incwm i'w ddilyn, does dim dyddiad ar gyfer y newid hwn."}, {"text_idx": "#000008", "text": "Gyda'i gilydd, byddai'r trethi yma'n swm o tua \u00a34bn o'r incwm blynyddol."}, {"text_idx": "#000010", "text": "Dywedodd Ed Poole, darlithydd yng Nghanolfan Llywodraethiant Cymru ym Mhrifysgol Caerdydd, ac un o awduron yr adroddiad: \"Mae diffyg cyllidol Cymru o \u00a314.7 biliwn, sef oddeutu 24% yr amcangyfrif o'r CMC, yn fwlch sylweddol rhwng y refeniw a godir yng Nghymru a gwariant cyhoeddus Cymru, ac nid oes unrhyw dystiolaeth bod y bwlch rhwng Cymru a gweddill y DU yn cael ei bontio.\""}, {"text_idx": "#000011", "text": "Ychwanegodd: \"Mae'r ffigyrau yn amlinellu maint yr her sy'n wynebu Cymru, wrth i wasanaethau cyhoeddus ddod yn fwyfwy dibynnol ar drethi o ffynonellau cartref, megis cyfraddau newydd y Dreth Incwm a Threth Stamp yng Nghymru.\""}, {"text_idx": "#000012", "text": "Mae Llywodraeth yr Alban yn cyhoeddi ffigyrau blynyddol am sefyllfa ariannol y wlad, gyda'r canfyddiadau yn sail i ddadleuon ynghylch a allai'r wlad fod yn annibynnol."}, {"text_idx": "#000013", "text": "Does dim gwaith ymchwil o'r fath wedi ei wneud ar gyfer Cymru ers datganoli, er bod amcangyfrifon wedi eu gwneud gan Gomisiwn Silk yn 2012 a Chomisiwn Holtham yn 2009."}, {"text_idx": "#000014", "text": "Mae'r awdurdod Cyllid a Thollau Ei Mawrhydi erbyn hyn yn cyhoeddi ffigyrau ynghylch faint o drethi sy'n cael eu codi bob blwyddyn o rai datganoledig."}, {"text_idx": "#000015", "text": "Dywedodd llefarydd ar ran Llywodraeth Cymru ei bod hi'n \"gyffredin i wariant cyhoeddus fod yn uwch na refeniw mewn ardaloedd lle mae anghenion uwch\"."}, {"text_idx": "#000016", "text": "Ychwanegodd bod y ffigyrau ar gyfer Cymru yn debyg i ardaloedd eraill sydd a\u0302 demograffeg ac economi tebyg."}, {"text_idx": "#000018", "text": "Mab, 2, yn sownd dramor wedi 'oedi cwmni yswiriant'"}, {"text_idx": "#000022", "text": "Ifan Phillips a'i bositifrwydd i'r dyfodol"}, {"text_idx": "#000026", "text": "Pa ochr i'r ffens? Portread artist dur o'r byd wedi Brexit"}, {"text_idx": "#000029", "text": "Ateb y Galw: Morgan Owen"}]